GUTERRES IL-FAVORIT Skont rapporti li dehru fil-midja internazzjonali l-eks Prim Ministru tal-Portugal Antonio Guterres huwa l-favurit biex ikun is-suċċessur ta' Ban Ki-moon bħala s-segretarju ġenerali tan-Nazzjonijiet Uniti (NU). Dawn ir-rapporti ma kinux ikkonfermati mill-NU hekk kif il-votazzjoni suppost issir b'mod sigriet. Madankollu, dawn l-għejdut qegħdin jindikaw li Guterres huwa l-uniku kandidati li mhux qiegħed jaffaċċja oppożizzjoni minn xi wieħed mill-ħmistax-il membru tal-Kunsill tas-Sigurtà. Il-proċess ta' votazzjoni mistenni li jkompli għaddej sakemm jintlaħaq ftehim fuq kandidat wieħed, ħaġa li għandha sseħħ sa Ottubru. Wara din il-fażi, il-Kunsill tas-Sigurtà jrid jirrakkomanda l-kandidat favurit lill-Assemblea Ġenerali għall-approvazzjoni. L-IRLANDA SE TINGĦAQAD? Il-Prim Ministru tar-Repubblika Irlandiża Enda Kenny wissa li r-riżultat tar-referendum li se jwassal għat-tmiem tas-sħubija tar-Renju Unit fl-Unjoni Ewropea jista' jwitti t-triq biex pajjiżu jerġa' jingħaqad mal-Irlanda ta' Fuq. Dan hekk kif, skont Kenny, dan il-vot jattiva klawżola tal-Good Friday Agreement tal-1998 li tirreferi għal referendum dwar ir-rijunifikazzjoni. Il-Prim Ministru tar-Repubblika Irlandiża sostna li din il-possibbiltà bħalissa hija remota, imma fakkar li sa ftit tal-ġimgħat ilu anki ċ-ċans li r-Renju Unit joħroġ mill-Unjoni deher baxx. Għaldaqstant huwa qal li wieħed ma jista' jeskludi xejn. Minkejja li diversi politiċi miż-żewġ stati Irlandiżi diġà esprimew ruħhom favur referendum ta' din ix-xorta, il-gvernijiet ikkonċernati għadhom ma għamlux talba formali. IR-RENJU UNIT IĊEDI L-PRESIDENZA Il-Prim Ministru tar-Renju Unit Theresa May infurmat lill-President tal-Kunsill Ewropew Donald Tusk illi pajjiżha se jċedi l-presidenza tal-Unjoni, rwol li kellu jieħu f'idejh tul it-tieni nofs tal-2017. Kelliema għal May qalet li d-deċiżjoni ttieħdet hekk kif il-Prim Ministru ħasset li pajjiżha għandu jiffoka l-enerġija politika tiegħu fuq il-ħruġ tar-Renju Unit mill-Unjoni Ewropea matul il-perjodu kkonċernat. Kien hemm għejdut marbutin ma' diversi pajjiżi li esprimew ir-rieda tagħhom li jimlew il-vojt li ħalliet fl-iskeda r-Renju Unit. Madankollu, jidher li se tkun l-Estonja li se tieħu din ir-responsabbiltà billi tantiċipa l-presidenza tagħha b'sitt xhur. Wara dan il-perjodu, il-pajjiżi mistennijin li jieħdu l-presidenza f'idejhom skont is-sekwenza oriġinali. STAT TA' EMERĠENZA Is-Senat u l-Parlament Franċiż ivvutaw favur l-estenzjoni b'sitt xhur tal-istat ta' emerġenza f'pajjiżhom b'konsegwenza tal-attakk ta' Nizza li ħalla 84 persuna mejta. Franza ilha f'dan l-istat minn Novembru li għadda, jiġifieri mill-attakki li seħħew f'Pariġi. Madankollu, s'issa l-estenzjonijiet kienu qegħdin isiru bi tliet xhur kull darba. L-attakk ta' Nizza, però, ġegħel lill-Gvern Franċiż jieħu azzjonijiet aktar radikali hekk kif dan espona n-nuqqasijiet tal-miżuri ta' sigurtà li ġew implimentati s'issa. Fost l-oħrajn, l-istat ta' emerġenza qiegħed jippermetti lill-Forzi tal-Ordni li jagħmlu tfittxjiet fid-djar tan-nies mingħajr l-approvazzjoni tal-ġudikatura. Barra minn hekk, l-awtoritajiet għandhom aktar libertà biex jissorveljaw is-sistemi ta' komunikazzjoni. MIŻURI RADIKALI Il-President tat-Turkija Recep Tayyip Erdogan ħabbar li l-Gvern se jkun qiegħed jagħmel ristrutturazzjoni sostanzjali tal-Armata Torka biex ikunu evitati attentati ta' kolp ta' stat bħal dak li rajna l-ġimgħa li għaddiet. Erdogan ma tax dettalji preċiżi ta' x'se tinvolvi din ir-ristrutturazzjoni, però huwa sostna li l-attentat wera li kien hemm nuqqasijiet serji fis-servizzi ta' sigurtà u intelliġenza. Barra minn hekk, il-Gvern Tork iddikkjara stat ta' emerġenza li ppermettielu jieħu passi iebsin kontra kull min qiegħed jiġi ssuspettat b'konnessjoni mal-kolp ta' stat. Dawn il-miżuri affettwaw madwar 60,000 elf ruħ li ġew sospiżi minn xogħolhom jew arrestati matul il-jiem li għaddew. TURIJA TA' OPPOŻIZZJONI Nhar it-Tlieta li għadda l-Korea ta' Fuq sparat tlett missili ballistiċi li koprew distanza ta' aktar minn 500 kilometru qabel ma' niżlu fl-ibħra tal-Lvant tal-pajjiż. Skont l-Istati Uniti, tnejn mill-missili kienu tat-tip Scud u oħra Rodong. L-Amerikani għandhom interess partikolari f'dan ir-reġjun hekk kif huma alleati tal-Korea ta' Isfel, relazzjoni li riċentement wasslet għal qbil għall-installazzjoni tas-sistema ta' diviża kontra l-missili. Fil-fatt, dan il-ftehim jidher li huwa r-raġuni wara l-mossa tal-Korea ta' Fuq li sparat il-missili tagħha bħala turija ta' oppożizzjoni lejn indħil Amerikan li fil-fehma tagħha mhuwiex ġustifikat. Madankollu, l-Istati Uniti diġà ħabbret li l-iżviluppi ta' din il-ġimgħa mhumiex se jaffettwaw il-pjanijiet tagħha.